Vedtatt på Rådsmøte 3.-5. april 1981, med endringer vedtatt på Årsmøtet 1983, 1984, 1985, 1986, 1988, 1989, 1990, 1991, 1992, 1993, 1994, 1995, 1996, 1997, 1998, 1999, 2000, 2001, 2002, 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016,2017, 2018, 2019, ekstraordinært Årsmøte 2020, Årsmøtet 2021, 2022, 2023.

# § 1 NAVN

§ 1.1 Organisasjonens navn er:

Studentenes og Akademikernes Internasjonale Hjelpefond - SAIH

§ 1.2 Den engelske oversettelsen er:

Norwegian Students’ and Academics' International Assistance Fund.

§ 1.3 Den spanske oversettelsen er:

El Fondo de Asistencia Internacional de los Estudiantes y Academicos Noruegos.

§1.4 Den nordsamiske oversettelsen er:

Norgga Studeanttaid ja Akademihkkariid Álbmogiidgaskasaš Veahkkefoanda

§1.5 Den lulesamiske oversettelsen er:

Studentaj ja akademihkkárij rijkajgasskasasj viehkkefoannda.

§1.6 Den sørsamiske oversettelsen er:

Studeenti jïh Akademihkeri Gaskenasjonaale Viehkiefoente

§1.5 Den portugisiske oversettelsen er:

O fundo de assistência internacional dos estudantes e acadêmicos norugueses

# § 2 FORMÅL

§ 2.1 SAIH er en solidaritetsorganisasjon, drevet av studenter og akademikere, som jobber nasjonalt og internasjonalt med utviklingssamarbeid, politisk påvirkning og informasjonsarbeid. Arbeidet har særlig fokus på høyere utdanning, akademisk frihet og menneskerettigheter.

# §3 MEDLEMSKAP

§ 3.1 Innmelding i SAIH skjer ved skriftlig søknad til SAIH. Årsmøtet godkjenner innmelding ved simpelt flertall. Nye medlemmer i SAIH oppnår stemmerett på Årsmøte med en gang etter vedtaket, dersom søknad om innmelding er mottatt senest ved frist for utsendelse av endelig innkalling og sakspapirer. Alle medlemsorganisasjoner skal ha en SAIH‐kontaktperson.

§ 3.2 Medlemskap i SAIH er åpent for:

1. Høyeste studentorgan ved universiteter og høgskoler i Norge.
2. Landsomfattende interesseorganisasjoner for studenter ved universiteter og høgskoler i Norge og norske studenter i utlandet. Organisasjonene må være livssynsnøytrale og partipolitisk uavhengige.
3. Styret ved universiteter og høgskoler i Norge.
4. Landsomfattende arbeidstakerorganisasjoner som organiserer akademikere i Norge. Organisasjonene må være partipolitisk uavhengige og livssynsmessige nøytrale.
5. Norske forskningsinstitutter.

§ 3.3 Medlemsavgift i SAIH

Medlemmer i kategori B, C og D kan betale en frivillig årlig medlemsavgift til SAIH. Nøkkel for utregning av medlemsavgift vedtas av SAIHs styre.

# § 4 ORGANISASJON

§ 4.1 SAIHs organer er:

1. Årsmøtet
2. Styret
3. Arbeidsutvalget
4. Sekretariatet
5. Landsrådet
6. Informasjonskomiteen
7. Kontrollkomiteen
8. Valgkomiteen
9. SAIHs lokallag

# § 5 ÅRSMØTET

§ 5.1 Årsmøtet er SAIHs høyeste organ og skal møte en gang i året innen utgangen av   
aprilmåned.

§ 5.2 Følgende frister skal overholdes ved innkalling til Årsmøtet:

1. Senest tre måneder i forveien fastlegger styret tidspunkt og sted for Årsmøtet og sender foreløpig innkalling.
2. Senest en måned i forveien sender styret ut endelig innkalling med dagsorden og sakspapirer.

§ 5.3 SAIHs medlemmer og lokallag kan sende delegater til Årsmøtet. Delegater har tale-, forslags- og stemmerett. Ingen person kan ha mer enn én stemme på Årsmøtet. Årsmøtet består av følgende:

1. SAIHs lokallag kan sende to delegater og inntil to observatører til Årsmøtet. For å ha delegatstatus på årsmøtet i SAIH må lokallaget bestå av minst tre medlemmer i henhold til innsendt semesterrapport innen 31. desember.
2. Medlemsorganisasjoner kan sende en delegat og en observatør til Årsmøtet.

§ 5.4 Som observatør med tale- og forslagsrett møter:

1. Styret,
2. Landsrådet
3. Informasjonskomiteen
4. Daglig Leder

Årsmøtet kan innvilge sekretariatet, valgkomiteen og andre gjester observatørstatus med begrensede rettigheter.

§5.5 Kontrollkomiteen har møte- og talerett på Årsmøtet.

§ 5.6 Årsmøtet skal:

1. Vedta forretningsorden for Årsmøtet.
2. Godkjenne Styrets årsrapport for foregående kalenderår.
3. Orienteres om årsregnskap.
4. Vedta reviderte budsjetter for inneværende kalenderår.
5. Vedta handlingsprogram for kommende valgperiode.
6. Vedta flerårige strategier som omhandler SAIHs arbeid.
7. Behandle flerårige prioriteringer for SAIHs politisk påvirkningsarbeid, som må være i tråd med SAIH sin visjon. Det kan til enhver tid ikke være flere enn fire gjeldende prioriteringer.
8. Behandle innkomne resolusjoner. Vedtatte resolusjoner har en maksimal levetid på tre år.
9. Vedta nytt prinsipprogram hvert femte år. Innenfor denne femårsperioden kan Årsmøtet vedta endringer i prinsipprogrammet med 2/3 flertall. Slike endringsforslag skal være SAIH sentralt i hende senest 6 uker før årsmøtet.
10. Valg av:
    * Styre
    * Landsråd
    * Informasjonskomité
    * Valgkomité
    * Kontrollkomité
    * Revisor for ett år

§ 5.7 Valgperioden er 1.juli til 30.juni i henholdsvis ett eller to år (12 eller 24 måneder).

§ 5.8 Årsmøtet skal bare fatte beslutning i saker som er bestemt angitt i den endelige innkallingen.

# § 6 EKSTRAORDINÆRT ÅRSMØTE

§ 6.1 Ekstraordinært årsmøte skal innkalles dersom det kreves av én av de følgende:

1. Et flertall i styret
2. 1/3 av medlemmene
3. Årsmøtet
4. Enstemmig kontrollkomite

§ 6.2 Forslag om ekstraordinært årsmøte må angi hvilke saker som skal behandles.

§ 6.3 Styret innkaller til ekstraordinært årsmøte. Innkalling, dagsorden og sakspapirer skal sendes ut senest en måned før det ekstraordinære møtet.

# § 7 STYRET

§ 7.1 Styret er SAIHs øverste organ mellom Årsmøtet og har det overordnede ansvaret for organisasjonens drift. Styret har juridisk, økonomisk og strategisk ansvar. Styret har overordnet arbeidsgiveransvar. Daglig leder ansettes av Styret. Styremedlemmer kan ikke ha verv i Landsrådet.Daglig leder møter i Styret med tale og forslagsrett, med mindre annet er bestemt av Styret i den enkelte sak. AU ivaretar Styrets løpende kontakt med daglig leder. Leder har ansvaret for å innkalle til styremøter. Leder forbereder styremøtene i samråd med daglig leder.

§ 7.2 Styret velges på Årsmøtet og består av:

1. Leder, velges for ett (1) år.
2. To nestledere, velges for ett (1) år. Årsmøtet velger leders stedfortreder blant nestlederne.
3. To styremedlemmer på fri plass for to (2) år, velges i partallsår.
4. To styremedlemmer på fri plass for to (2) år, velges i oddetallsår.
5. Et styremedlem og en personlig vara, oppnevnes for ett (1) år av Norsk Studentorganisasjon.
6. Et styremedlem og en personlig vara, velges på akademikerplass for ett (1) år.
7. Et styremedlem og personlig vara, oppnevnes for ett (1) år av de ansatte i SAIH.
8. To varamedlemmer i prioritert rekkefølge, velges for ett (1) år.

§ 7.3 Varamedlemmene til styret har møterett til styremøtene.

§ 7.4 Styret skal:

* 1. Fastsette AUs oppgaver og fullmakter.
  2. Vedta styreinstruks, økonomiske retningslinjer, etiske retningslinjer og andre retningslinjer.
  3. Vedta mandat for informasjonskomitéen, arbeidsinstruks for valgkomitéen og utvalg nedsatt av styret.
  4. Sikre god regnskapsførsel, og godkjenne årsregnskap for foregående år før rapportering til donor.
  5. Vedta budsjetter for kommende år og revidere budsjetter når endelig tilsagn fra givere foreligger.
  6. Avholde og innstille på saker til Årsmøte.

§ 7.5 Det tilhører styret å vedta nye tilskuddssøknader og nominere styrerepresentanter for SAIH i andre organer dersom dette er aktuelt. Styret kan vedta strategier som ikke er flerårige. Styret kan vedta posisjonsnotater på temaer som omtales i SAIHs flerårige strategier, og disse følger samme tidsramme som strategien de utgår fra.

§7.6 Styret skal møtes minst 6 ganger i løpet av valgperioden. Det skal gis økonomisk kompensasjon til styremedlemmer for tapt arbeidsfortjeneste ved dokumentasjon. Gyldige styrevedtak krever minst 5 avgitte stemmer. SAIHs leder har dobbeltstemme ved stemmelikhet.

§ 7.7 Styremøtene er åpne. Styret kan likevel vedta å lukke møtet i enkeltsaker.

**§ 8 ARBEIDSUTVALGET**

§ 8.1 Arbeidsutvalget (AU) er styrets arbeidsutvalg og består av leder og to nestledere. AU er nedsatt av Årsmøtet og rapporterer til styret. AU representerer styrets interesser og ansvar mellom styrets møter, og innehar følgelig øverste myndighet i SAIH mellom styremøter. AU leder det politiske arbeidet i organisasjonen og kan fatte vedtak mellom styremøtene.

§ 8.2 Gyldig AU-vedtak krever minst 2 avgitte stemmer. Ved lik stemmeavgivning skal saken tas til Styret. Vedtaksprotokoll fra AU-møter forelegges Styret til informasjon.

**§ 9** **SEKRETARIATET**

§ 9.1 Sekretariatet i SAIH jobber med å følge opp utviklingssamarbeidet og kommunikasjonsarbeidet i SAIH i tråd med årsmøte-, styre- og AU-vedtak. Daglig leder er leder for SAIHs sekretariat, er ansvarlig for ansettelser, og utøver det daglige arbeidsgiveransvaret. Daglig leder ivaretar sekretariatets løpende kontakt med AU og styret. Styret delegerer ansvar til daglig leder gjennom stillingsinstruks, styrevedtak og økonomiske retningslinjer.

# § 10 LANDSRÅDET

§ 10.1 Landsrådet er primært et rådgivende organ til Styret. Landsrådet har også beslutningsmyndighet i enkelte saker, nærmere beskrevet i §10.4. AU innkaller til landsrådsmøter. Dette skal skje minst to uker før møtestart. Landsrådet og SAIHs leder har møteplikt. Arbeidsutvalget har møterett og tale- og forslagsrett.

§ 10.2 Landsrådet velges av Årsmøtet og består av:

1. To representanter for landsomfattende studentorganisasjoner velges for ett (1) år.
2. To representanter for akademikerorganisasjoner som er medlem av SAIH for ett (1) år.
3. Tre studentdemokratier ved universiteter og høyskoler velges til å oppnevne en representant for ett (1) år.
4. Tre representanter for SAIHs lokallag for ett (1) år.
5. To frie representanter for ett (1) år.
6. Tre varamedlemmer for ett (1) år som blir valgt i prioritert rekkefølge.

Varamedlemmer har også møteplikt på møtene.

§ 10.3 De av SAIHs lokallag som ikke er representert har observatørstatus i landsrådet. Styremedlemmer har møterett på landsrådsmøter. De av SAIHs lokallag som er representert kan sende observatør om representanten ikke kan møte, forutsatt at dette er varslet før utsending av sakspapirer. Styremedlemmer har møterett på landsrådsmøter. Kandidater som stiller til Landsråd i suppleringsvalg, har rett til å stille som observatør på møtet der valget foregår.

§ 10.4 Landsrådets oppgaver:

1. Landsrådet skal foreta nødvendige suppleringsvalg etter innstilling fra valgkomitéen. Som suppleringsvalg regnes også supplering av styremedlemmer oppnevnt av medlemsorganisasjoner.
2. Innmelding og utmelding av andre organisasjoner SAIH er medlem av. Innmelding og utmelding krever alltid 2/3 flertall av det totale antallet stemmeberettigede.
3. Landsrådet kan midlertidig godkjenne nye lokallag mellom Årsmøtene.
4. Landsrådet har utover dette en rådgivende funksjon. Landsrådet behandler forslag til handlingsprogram for kommende periode, samt forslag til strategier som omhandler SAIHs arbeid over lengre perioder. Landsrådet skal i perioden gi innspill til valgkomitéens arbeid. Landsrådet skal orienteres om endringer i budsjettet av betydning for organisasjonen og få mulighet til å komme med innspill til kommende års budsjett.

§ 10.5 Landsrådet skal møtes minst tre ganger i løpet av valgperioden. Gyldige landsrådsvedtak krever minst 7 avgitte stemmer. SAIHs leder får stemmerett ved stemmelikhet.

§ 10.6 Protokoll fra Landsrådsmøter skal tilsendes Styrets medlemmer og alle lokallag i SAIH.

§10.7 Representanter som i løpet av valgperioden ikke lenger representerer det de er valgt inn for, er pliktig å varsle valgkomiteen for å suppleres.

# § 11 INFORMASJONSKOMITEEN

§ 11.1 Informasjonskomitéen skal samarbeide med AU om SAIHs kommunikasjonsarbeid og organisatoriske oppgaver. Informasjonskomitéen får mandat fra Styret og blir ledet av AU.

§ 11.2 Informasjonskomiteen består av fire medlemmer som velges på Årsmøtet.

# § 12 KONTROLLKOMITEEN

§ 12.1 Kontrollkomiteen skal kontrollere at organisasjonen drives forsvarlig innenfor norske lover og i samsvar med vedtekter, retningslinjer og vedtatte budsjetter. Kontrollkomiteen skal avgi rapport til Årsmøtet om sitt arbeid i perioden, samt underskrive årsmøteprotokollen.

§ 12.2 Kontrollkomiteen velges av Årsmøtet og består av:

1. Et medlem velges for to (2) år i oddetallsår
2. Et medlem velges for to (2) år i partallsår
3. Et medlem for ett (1) år
4. Et varamedlem for ett (1) år

§ 12.3 Kontrollkomitéen har møte- og talerett på styremøter, landsrådsmøter og Årsmøtet.

§ 12.4 Kontrollkomiteen kan gi råd ved arbeid med retningslinjer og vedtekter, men kan ikke delta i utforming av disse. Kontrollkomiteens medlemmer kan ikke inneha andre verv eller posisjoner i SAIH, med unntak av varslingsutvalget hvor et av medlemmene av Kontrollkomiteen må delta.

§ 12.5 Årsmøtet kan vedta et utvidet mandat for kontrollkomiteen.

# § 13 VALGKOMITEEN

§ 13.1 Valgkomiteen har som oppgave å finne kandidater til sentrale tillitsverv i SAIH til valg på Årsmøtet, og til eventuelle suppleringsvalg i Landsråd. Valgkomiteen skal presentere sin innstilling til alle verv på Årsmøtet. Innstillingen til Arbeidsutvalget skal offentliggjøres minimum to uker før Årsmøtet. Øvrige innstillinger skal senest offentliggjøres på Årsmøtet, men kan presenteres tidligere dersom det er hensiktsmessig.

§13.2 Valgkomiteen velges av Årsmøtet og består av 3 medlemmer som velges for ett (1) år.

# § 14 SAIHs LOKALLAG

Lokallag i SAIH er selvstendige organisasjoner med eget navn, eget organisasjonsnummer og egne styrer. Lokallagene er økonomisk selvstendige. Alle lokallag har en kontaktperson i arbeidsutvalget. Lokallag i SAIH er underlagt SAIHs vedtekter og andre grunndokument, men skal ha egne supplerende vedtekter i henhold til §14.5. Lokallagenes vedtekter kan ikke være i strid med de sentrale vedtektene. Supplerende vedtekter skal, sammen med referat fra årsmøte, sendes til kontaktperson i arbeidsutvalget.

**§ 14.1 Formål**   
Lokallag av SAIH stiller seg bak SAIHs formål, visjon og verdigrunnlag. Lokallag av SAIH skal spre informasjon om SAIH, øke forståelsen av, skape debatt om og øke solidaritet for sakene SAIH jobber med. Lokallagene er SAIHs stemme mot studenter ved høyere utdanningsinstitusjoner i Norge.

**§ 14.2 Styret**   
Styret i SAIHs lokallag har ansvar for drift av lokallaget og skal organisere lokallagets aktiviteter i samsvar med SAIHs vedtekter. Et styre skal minimum bestå av leder, og økonomiansvarlig.   
Det skal føres referat fra alle styremøter.   
Lokallaget skal tilstrebe kjønnsbalanse i styret.   
Lokallag i SAIH skal tilstrebe å sende representanter på alle nasjonale arrangementer.

**§ 14.3 Årsmøte**   
Årsmøte er lokallagets høyeste myndighet. Ordinært årsmøte avholdes årlig mellom 1.april og 31.mai. For å ha stemmerett på lokallagets årsmøte må man være student eller akademiker ved en høyere utdanningsinstitusjon i Norge og/eller være aktivist, og ha deltatt på minst et aktivistmøte i lokallaget.   
Følgende saker skal behandles på årsmøtet:

* Valg av ordstyrer
* Valg av referent
* Godkjenning av innkalling
* Godkjenning av dagsorden
* Handlingsplan
* Regnskap
* Budsjett
* Andre innkomne saker
* Valg av leder og økonomiansvarlig, og eventuelt andre styremedlemmer

Innkalling skal tilgjengeliggjøres minst 2 uker før årsmøtet.

**§ 14.4 Ekstraordinært årsmøte i lokallaget**   
Ekstraordinært årsmøte i lokallaget innkalles når styret finner det nødvendig, eller det blir pålagt av arbeidsutvalget i SAIH.   
Et ekstraordinært årsmøte skal kun behandle de saker som er nevnt i innkallingen. Innkalling til ekstraordinært årsmøte skal tilgjengeliggjøres minst 2 uker i forkant.

**§ 14.5 Vedtekter**   
Alle lokallag i SAIH må følge «SAIHs vedtekter for lokallag».   
Lokallagene kan legge til egne vedtekter som regulerer lokale forhold, så lenge de ikke motstrider SAIHs vedtekter og styringsdokumenter.

**§ 14.6 Opprettelse av nye lokallag**

Lokallag av SAIH kan stiftes ved norske høyere utdanningsinstitusjoner når minst tre studenter eller akademikere ønsker det. Lokallaget dannes ved et stiftelsesmøte der det velges et interimsstyre. Styret velges på første kommende årsmøte eller ekstraordinære årsmøte. Opprettelse av nytt lokallag skal skje i samarbeid med arbeidsutvalget i SAIH.   
Nye lokallag kan motta økonomisk oppstartstøtte og prosjektstøtte frem til årsmøte er gjennomført og styre er valgt. Arbeidsutvalget kan innvilge støtten.

**§ 14.7 Oppløsning av lokallaget**   
Et lokallag kan oppløses hvis det vedtas på et årsmøte og et påfølgende ekstraordinært årsmøte innen 5 måneder, med 2/3 flertall. Lokallag blir automatisk oppløst etter å ha vært inaktive i 4 semesters. Arbeidsutvalget kan vedta å legge ned et lokallag etter tre måneders inaktivitet og etter å ha varslet leder og økonomiansvarlig. Ved oppløsning tilfaller eventuelle midler lokallagenes egen søkepott som administreres av arbeidsutvalget.

**§ 15 VALG**

§ 15.1 Alle personvalg krever simpelt flertall med unntak av leder og nestledere, som krever alminnelig flertall. Ved likt resultat, gjennomføres valget på nytt. Dersom valget fortsatt gir likt resultat, avgjøres valget ved loddtrekning. Ved personvalg med likt antall kandidater som plasser kan akklamasjon benyttes. Dersom én eller flere kandidater eller delegater krever det, skal det gjennomføres skriftlig votering.

**§ 16 DISIPLINÆRTILTAK**

§ 16. 1 Dersom tillitsvalgte bryter SAIH sine retningslinjer kan organisasjonen igangsette disiplinærtiltak. Brudd vil medføre sanksjoner etter vurdering av alvorlighetsgrad i tråd med SAIHs sanksjoneringshierarki.

§ 16. 2 Varslingsutvalget har myndighet til å fatte vedtak om disiplinærtiltak. Vedtak kan ankes til styret innen to uker. Styrets beslutning er endelig. Varslingsutvalget nedsettes av styret.

§ 16.3 Suspensjon: En tillitsvalgt som blir anklaget, mistenkt eller anmeldt for alvorlig brudd på organisasjonens retningslinjer kan bli suspendert fra verv og oppgaver, inntil saken er avklart med politi, rettsinstans og i organisasjonen. Suspensjonen vil stå inntil nytt vedtak er fattet.

§ 16.4 Eksklusjon: Dersom det stadfestes alvorlig brudd på organisasjonens retningslinjer av en tillitsvalgt kan det fattes vedtak om at personen fratas sine verv og arbeidsoppgaver og ekskluderes fra organisasjonen.

§ 16.5 Forhold utenfor SAIH: Dersom en tillitsvalgt kommer under politietterforskning for brudd på straffeloven eller misbruk av stilling eller tillit, blir vedkommende automatisk suspendert fra alle verv. Ender saken med dom kan det fattes vedtak om at personen fratas sine verv og arbeidsoppgaver og ekskluderes fra organisasjonen.

# § 17 OPPLØSNING

§ 17.1 Oppløsning av SAIH kan bare skje gjennom vedtak gjort med 2/3 flertall på to påfølgende årsmøter med minst 6 måneders mellomrom. Dersom organisasjonen oppløses skal Årsmøtet bestemme hvordan SAIHs midler skal brukes, og av hvem. Midlene skal øremerkes utdanningsrelaterte prosjekter i tråd med SAIHs visjon.

# § 18 ENDRING I VEDTEKTENE

§ 18.1 Disse vedtektene kan bare endres på ordinære årsmøter med 2/3 flertall. Endringsforslag skal være SAIH sentralt i hende senest 6 uker før årsmøtet. Styret sender innkomne forslag, egne forslag og eventuelle justeringsforslag til alle med møterett i tråd med § 3.2 og § 5.2B. Grammatiske endringer, stavefeil og paragrafrekkefølge kan endres av et enstemmig styre, dersom kontrollkomiteen ikke har innsigelser. Vedtak om endringer trer i kraft etter endt møte, med mindre annet er spesifisert i vedtaket.